[Video] Oppasser vas ná video van baba wat gegooi word‘n Skermskoot uit die video. [WAARSKUWING] Die video onderaan die berig is uiters ontstellend en nie geskik vir sensitiewe lesers of kinders nie. ŉ Baba-oppasser wat op beeldmateriaal vasgevang is waar sy ŉ nege maande oue baba hardhandig in haar bababed gooi, word nou van poging tot moord aangekla. Die beeldmateriaal, wat intussen wyd op sosiale media versprei is, is Woensdag in ŉ huis in Outjo, Namibië, vasgevang nadat Annemarie Theron vermoed het alles is nie pluis wanneer haar nege maande oue dogter, Laila, bedags by die huis opgepas word nie. Die oppasser, wat deur Die Republikein as Nicolin Hoëses geïdentifiseer is, het Maandag vir die eerste keer in die hof verskyn. Volgens Theron is sy borgtog geweier en sal sy in Oktober weer in die hof verskyn. Theron het Dinsdag aan Maroela Media gesê sy het einde Julie opgemerk dat Laila rooi merke onder haar voetjies het. “Dit was nie kneusplekke nie, net so ’n bietjie rooi in die voutjies van haar voete. Ek het nie veel daarvan gedink nie. Ek is nie juis ŉ agterdogtige mens nie en vertrou ander mense maklik. Dalk is ek naïef, maar ek het nie vermoed iets ernstigs is fout nie,” het sy gesê. In Augustus het sy egter begin onraad vermoed toe sy rooi merke aan Laila se nek en skouer opgemerk het. “Dit is toe dat my mamma-hart begin twyfel het. Ek het gewonder of sy nie dalk ŉ mediese toestand het nie, maar dit was vir my en my man vreemd dat sy geen sulke merke gehad het wanneer sy ŉ ruk lank net by ons was nie.” In September was Theron se man, Johan, vir twee dae saam met Laila en Hoëses by die huis. Hy het toe opgemerk dat dit voorkom asof Laila vir Hoëses bang is, omdat sy elke keer na hom toe wil gaan wanneer hy die kamer binnegestap kom. Verlede week het Laila ŉ stampmerk aan haar kop en ŉ skraapmerk bo haar oog gehad toe die egpaar die dag van die werk af gekom het. Hoëses het verduidelik dat Laila omgeval het terwyl sy met die loopraam geloop het. “Ek het dadelik gewonder hoekom [Hoëses] ons nie gebel het toe dit gebeur het nie. Jy bel mos om te sê daar was ŉ ongelukkie by die huis en vra dat ons moet huis toe kom? Maar sy het ons eers gesê nadat ons die middag by die huis gekom het,” het Theron gesê. Dit is toe dat die egpaar besluit het om ŉ manier te kry om te sien wat by die huis aangaan wanneer hulle nie daar is nie. Johan en Annemarie het albei ŉ program op hul skootrekenaars afgelaai waarmee ŉ video gemaak kan word deur die skootrekenaar se kamera. Hulle het een van die rekenaars in die slaapkamer geplaas en die ander in die sitkamer waar Laila na bewering met die loopraam geval het. Dit is toe dat die beeldmateriaal vasgevang is waarop gesien kan word hoe Laila hardhandig in haar bababed gegooi word en weer aan haar enkel uit die bed opgetel word. Theron het aan Maroela Media gesê op die res van die beeldmateriaal kan onder meer gehoor word hoe Laila se mond toegedruk word as sy huil en gesien word hoe sy hardhandig rondgeruk word wanneer haar doek omgeruil word. “Toe ek daardie beeldmateriaal sien… ek wou moord pleeg. Ek was hartseer, ek was kwaad, ek het weerloos en skuldig en verraai gevoel. Ek het gevoel ek gaan iemand doodmaak,” het Theron gesê. “Ek het gedink iets is nie pluis nie, maar ek het nie verwag om te sien wat ek gesien het nie.” Johan, Annemarie en Laila Theron. Foto: Verskaf Theron het Hoëses laat weet dat Laila siek is en dat sy nie die Donderdag hoef in te kom nie. Sy is daarna na die polisie om ŉ saak aanhangig te maak. “Die polisie was aanvanklik nie juis geïnteresseerd in ons storie nie, maar nadat hulle die video gesien en my verklaring gehoor het, wou hulle haar sommer dadelik in hegtenis gaan neem,” het sy gesê. Die polisie het glo die video aan die plaaslike landdros getoon en daar is toe besluit om Hoëses van poging tot moord aan te kla. Volgens Theron het sy ook met ŉ arbeidskenner gepraat oor die feit dat sy ŉ video van Hoëses geneem het sonder haar medewete en of dit wetlik toelaatbaar is, maar sy is ingelig indien sy rede gehad het om te glo haar kind se lewe is in gevaar, is die wet aan haar kant. Sedertdien gaan Laila soggens na ŉ kleuterskool toe en in die middag neem Theron haar saam na haar werk toe waar sy die besprekings vir ŉ lodge in Namibië hanteer. “Laila is fisiek oukei, maar sy is beslis sielkundig geaffekteer deur hierdie ding,” het sy gesê. “Sy is baie bang vir haar bababed en sy haat dit om aan- of uitgetrek te word. Jy kan dit verstaan as jy na die ander beeldmateriaal kyk. Sy skrik ook deur die nag wakker en ek vermoed sy kry nagmerries,” het Theron gesê. Hoëses het in Mei by die gesin begin werk toe Theron moes terugkeer werk toe. Theron sê sy het juis besluit om ŉ baba-oppasser te kry om na Laila te kyk eerder as om haar in ŉ kleuterskool te sit omdat sy wou gehad het Laila moet individuele aandag kry. “Ek het nooit gedink dat dit só sou uitdraai nie.”